S Lepontische isch die em früeste öberlifreti keltischi Sprooch. Si isch i drai Stufe öberliferet. S Altlepontische isch im 6. und 5. Joorhundert v.Chr. gschribe wore, Mittellepontisch im 4. und 3. und s Noilepontische vom 2. bis zum 1. Jh.v.Chr. D Inschrifte, me as hundert, findet me merhaitlich zwüschet em Langesee und Comersee. Gschribe wore isch es im Lugano-Alphabet, enere Variante vo de norditalische Schrifte. Di maiste Inschrifte sind uf Grabstai (lep. PALA) aabrocht wore, aber au anderi Objekt, vor alem Gfäss träget Inschrifte. E typischi Grabinschrift bistoot usem Name vom Tote im Dativ, gfolgt vom Word PALA »Grabstai«.